चुनौती दी गई...। औकात पूछा गया...। कटाक्ष भी किया गया...। मजाक भी बनाया गया...। भाजपा में ‘कलह’ दूसरे दिन भी जारी रहा...। बाघमारा विधायक ढुल्लू महतो ने शुक्रवार को प्रेस कांफ्रेंस कर गिरिडीह सांसद रवींद्र पांडेय पर जुबानी हमला बोला। विधायक ढुल्लू महतो ने अपने ही पार्टी के सांसद के लिए अमर्यादित शब्दों का इस्तेमाल किया। विधायक ने उनकी संपत्ति पर सवाल उठाया। उनसे पूछा कि अरबों रुपए और 500 ट्रक के मालिक कैसे बने...? विधायक यही नहीं रुके। उन्होंने सांसद को गंजेड़ी भी कह डाला। उनके चरित्र को लेकर भी टिप्पणी की। सांसद को चुनौती दी कि अगर उनमें हिम्मत है तो वे जिला के सभी आउटसोर्सिंग कंपनी के खिलाफ सीबीआई जांच को लेकर पत्र लिखें। जांच के बाद पता चल जाएगा कि कौन भ्रष्ट है, कौन लूट रहा है? विधायक की चुनौती पर सांसद रवींद्र पांडेय ने भी पलटवार किया। उन्होंने विधायक की चुनौती स्वीकारी। कहा कि उन्हें चरित्र का प्रमाण पत्र विधायक ढुल्लू से लेने की जरूरत नहीं है। विधायक क्या हैं और क्या करते हैं... यह सभी जानते हैं।